《春日田园杂兴四首 其三》
清代·殷葆诚

絮逐东风燕子忙，田家原趁好年光。麦畦雉雊儿挑菜，柳陌鸠鸣妇采桑。

偶为看花来古寺，半缘招饮到邻庄。及时行乐休辜负，记取吟怀付夕阳。

作者简介：字亦平，郡优廪生。为人喜交游，饶肝胆。洞烛时艰，知举业不足以救国，乃专致力于经世之学，尤熟谙舆地。缪艺风先生创办江宁高等学堂，邀君共事，极得襄赞之力。积资保训导，会鼎革事遂寝，晚年就养青岛，怡情山水之外，兼以音律自娱。偶得消渴疾，遂以不起，年七十一。同治元年生。